જયશ્રીબહેન છેલ્લાં ૫૦ વર્ષથી આ કાર્ય કરી રહ્યાં છે એ પછી પણ તેમણે અત્યાર સુધી માંડ ૨૦૦ જેટલા જ સાંઝી આર્ટ પીસ બનાવ્યા છે. કોઈ પીસ બનાવવામાં તો છ મહિના કરતાં પણ વધુ સમય જતો રહે. પેન્સિલ કે રંગોની પીંછીનો ઉપયોગ કર્યા વિના અદ્દલ દોરેલા ચિત્ર જેવા લાગતા તેમનાં બેનમૂન આર્ટપીસ એટલે જ અજૂબા જેવાં વધુ લાગે છે. તેમની આ કળા સાંઝી કરતાં થોડી જુદી પણ એટલે જ પડે છે. જોકે તેમના પછી તેમણે પોતે ડેવલપ કરેલી આ કળાને કોણ સાચવશે એની ૬૬ વર્ષના આ કલાકારને ભારે ચિંતા થઈ રહી છે. તેઓ કહે છે, ‘હું પણ ખૂબ જ ધીરજ અને આસ્થાથી આ કાર્ય કરી રહી છું. મેં કેટલાક લોકોને એ શીખવવાના પ્રયત્નો કર્યા છે, પરંતુ તેઓ પણ એને લાંબું ખેંચી શક્યા નથી. એમાં થાક પણ પુષ્કળ લાગે. આશા છે કે મારી પૌત્રીઓ આને શીખે અને બહેતર રીતે આ વારસાને આગળ વધારે.’